Mandag eftermiddag klokken 16:11 fik Nordjyllands Politi meldingen om, at en kvinde var blevet kørt ned på Kastetvej i Aalborg. - Flere biler er kørt i en række, da en af bilisterne kører langsomt. En af de bagvedliggende bilister bliver utålmodig og vælger derfor at overhale. Det sker så blandt andet i et fodgængerfelt, hvor bilisten rammer en 24-årig kvinde, fortæller vagtchef ved Nordjyllands Politi, Karsten Højrup Kristensen til TV2 Nord. Kvinden blev herefter hentet med ambulance, men var ved bevidsthed til trods for at hun var blevet kørt omkuld. - Bilisten, som påkører kvinden, er kørt med 20-30 kilometer i timen, anslår Karsten Højrup Kristensen. Uheldet skete ud for Kastetvej 58 lige i krydset ved Schleppegrellsgade. Kvinden tilstand skønnes at være stabil, og trafikken er ikke længere påvirket af uheldet.

Referat:
En utålmodig bilist påkørte mandag eftermiddag en 24-årig kvinde ved en fodgængerovergang i Aalborg Vestby.